Burjassot rep la visita de l’Ecoparc mòbil de l’Emtre del 2 al 4 i del 19 al 21 de setembre
2025-07-24

Després de les vacances estivals, Burjassot rebrà de nou la visita d’un dels Ecoparcs mòbils de l’Entitat Metropolitana per al tractament de residus (Emtre) durant el mes de setembre. Concretament, ho farà en dues ocasions, del 2 al 4 i del 19 al 21 de setembre.

L’Ecoparc mòbil de l’Emtre, sol·licitat des de l’Ajuntament de Burjassot se situarà, en tots dos casos, en l’aparcament de les Palmeres, al costat del Mercat Municipal l’Almara. L’emplaçament, una vegada més, facilitarà als ciutadans la tasca de depositar els seus residus ja que poden entrar, de manera fàcil amb els seus vehicles, fins al mateix punt on estarà situat l’Ecoparc.

L’Ecoparc estarà obert de 10 a 14 hores i de 16 a 19 hores, del 2 al 4 de setembre i els dies 19 i 20, i de 10 a 13 hores el 21 de setembre ja que aqueix dia és dissabte i tan sols estarà obert al matí.

Es podran depositar residus com a llibres i revistes, piles, termòmetres, oli de motor i de cuina, reactius de laboratori, càpsules de café, aerosols, aparells electrònics, bombetes, cartutxos d’impressores, telèfons mòbils i carregadors, pintures, sabates i roba, dissolvents, bateries, DVD/CD o envasos contaminants, entre altres.